รายงานจากคณะกรรมการตรวจสอบ

เรียน ท่านผู้ถือหุ้น

คณะกรรมการตรวจสอบ บริษัท เอ็น.ซี. เฮ้าส์ซิ่ง จำกัด (มหาชน)
ได้รับการแต่งตั้งจากคณะกรรมการบริษัท ตั้งแต่วันที่ 7 พฤศจิกายน พ.ศ. 2549
และมีวาระดำรงตำแหน่ง 3 ปี คณะกรรมการตรวจสอบประกอบด้วยกรรมการอิสระ 3 ท่าน
ซึ่งมีคุณสมบัติเป็นอิสระตามประกาศตลาดหลักทรัพย์แห่งประเทศไทย
เรื่องคุณสมบัติและขอบเขตการดำเนินงานของคณะกรรมการตรวจสอบ ประกอบด้วย

1. ดร.พิบูลย์ ลิมประภัทร ประธานกรรมการตรวจสอบ

2. นายกอบศักดิ์ พงศ์พนรัตน์ กรรมการตรวจสอบ

3. นายสุธรรม ชัชวาลวงศ์ กรรมการตรวจสอบ

คณะกรรมการตรวจสอบ
ได้ปฏิบัติงานตามหน้าที่และความรับผิดชอบตามที่ได้รับมอบหมายจากคณะกรรมการบริษัท
และตามที่ได้กำหนดไว้ในกฎบัตรของคณะกรรมการตรวจสอบ
ซึ่งสอดคล้องกับแนวทางปฏิบัติที่ดีสำหรับคณะกรรมการตรวจสอบของตลาดหลักทรัพย์แห่งประเทศไทย

ในปี 2550 คณะกรรมการตรวจสอบได้มีการประชุมรวม 6 ครั้ง โดยมีผู้บริหารระดับสูง
หัวหน้าหน่วยงานตรวจสอบภายใน ที่ปรึกษาภายนอกหน่วยงานตรวจสอบภายใน และผู้สอบบัญชี
เข้าร่วมประชุมในวาระที่เกี่ยวข้อง ผลการปฏิบัติงานของคณะกรรมการตรวจสอบในสาระสำคัญ
สรุปได้ดังนี้

1.  การสอบทานงบการเงินรายไตรมาส และงบการเงินประจำปี 2550
    คณะกรรมการตรวจสอบได้สอบทานงบการเงินดังกล่าว ก่อนนำเสนอคณะกรรมการบริษัท
    เพื่อให้มั่นใจว่า
    รายงานทางการเงินของบริษัทและบริษัทย่อยได้จัดทำขึ้นตามมาตรฐานการบัญชีที่รับรองโดยทั่วไป
    และมีการเปิดเผยข้อมูลอย่างเพียงพอ ครบถ้วน และเชื่อถือได้
    รวมทั้งได้สอบทานรายการระหว่างกันของบริษัทกับบริษัทย่อย
    และรายการที่เกี่ยวโยงกันว่าเป็นรายการปกติทางธุรกิจการค้าโดยทั่วไป
    และสอดคล้องตามหลักเกณฑ์ที่ตลาดหลักทรัพย์แห่งประเทศไทยกำหนด

2.  การกำกับดูแลงานตรวจสอบภายใน
    คณะกรรมการตรวจสอบได้พิจารณาและอนุมัติแผนการตรวจสอบภายในประจำปี 2550
    และกำกับดูแลงานตรวจสอบภายในให้เป็นไปตามแผนงานที่ได้รับอนุมัติ
    ตลอดจนดูแลให้มีการปรับแผนการตรวจสอบอย่างเหมาะสมเพื่อให้สอดคล้องกับความเสี่ยงที่เปลี่ยนแปลงไป
    พร้อมทั้งเสนอแนะแนวทางการพัฒนาปรับปรุงการปฏิบัติงานตรวจสอบภายในของบริษัทให้มีประสิทธิผลยิ่งขึ้น
    นอกจากนี้ คณะกรรมการตรวจสอบได้พิจารณาและอนุมัติกฎบัตรของฝ่ายตรวจสอบภายใน
    เพื่อกำหนดขอบเขตความรับผิดชอบ
    และหน้าที่ของฝ่ายตรวจสอบภายในให้ครอบคลุมและชัดเจนยิ่งขึ้น

3.  การประเมินการควบคุมภายใน
    คณะกรรมการตรวจสอบได้สอบทานให้บริษัทมีระบบการควบคุมภายในที่มีประสิทธิผล
    โดยสอบทานจากรายงานผลการตรวจสอบ
    และรายงานการดำเนินงานของฝ่ายตรวจสอบภายใน
    และติดตามให้มีการพัฒนาระบบการควบคุมภายใน
    ตลอดจนให้ความเห็นในแบบประเมินความเพียงพอของระบบการควบคุมภายใน
    เพื่อให้สามารถป้องกันหรือลดความเสี่ยงที่อาจจะเกิดขึ้น
    รวมทั้งติดตามการดำเนินการตามมติของคณะกรรมการตรวจสอบ และคณะกรรมการบริษัท

4.  การสอบทานการบริหารความเสี่ยง
    คณะกรรมการตรวจสอบได้สอบทานนโยบายและแนวทางการบริหารความเสี่ยง
    และความคืบหน้าของการบริหารความเสี่ยงตามที่ฝ่ายบริหารนำเสนอทุกไตรมาส
    เพื่อให้มีความมั่นใจว่า บริษัทได้บริหารจัดการความเสี่ยงให้ลดลงอยู่ในระดับที่ยอมรับได้

5.  การสอบทานการกำกับดูแลกิจการที่ดี
    คณะกรรมการตรวจสอบได้กำกับดูแลให้บริษัทมีการเปิดเผยข้อมูลอย่างโปร่งใส
    และปฏิบัติตามกฎหมายว่าด้วยหลักทรัพย์และตลาดหลักทรัพย์
    ประกาศคณะกรรมการกำกับหลักทรัพย์และตลาดหลักทรัพย์ ตลาดหลักทรัพย์แห่งประเทศไทย
    และกฎหมายที่เกี่ยวข้องกับการดำเนินธุรกิจ นอกจากนี้ ในปี 2550
    คณะกรรมการตรวจสอบได้เสนอแนะให้บริษัทแต่งตั้งคณะอนุกรรมการเพิ่มขึ้น 2 ชุด คือ
    คณะกรรมการสรรหา และคณะกรรมการพิจารณาค่าตอบแทน
    เพื่อทำหน้าที่กำกับดูแลเรื่องการสรรหากรรมการ
    และการพิจารณาค่าตอบแทนกรรมการและกรรมการผู้จัดการ ให้เป็นไปอย่างโปร่งใส

6.  การสอบทานและประเมินผลการปฏิบัติงานตนเอง
    คณะกรรมการตรวจสอบได้ประเมินผลการปฏิบัติงานของตนเองทั้งคณะ
    ตามที่ได้กำหนดไว้ในกฎบัตรของคณะกรรมการตรวจสอบ
    และตามแนวทางปฏิบัติที่ดีของตลาดหลักทรัพย์แห่งประเทศไทย

7.  พิจารณาคัดเลือกผู้สอบบัญชีและกำหนดค่าตอบแทน เพื่อเสนอต่อคณะกรรมการบริษัท
    และขออนุมัติจากที่ประชุมผู้ถือหุ้นแต่งตั้ง บริษัท สอบบัญชี ธรรมนิติ จำกัด
    เป็นผู้สอบบัญชีของบริษัท ประจำปี 2551

คณะกรรมการตรวจสอบมีความเห็นว่า
บริษัทมีระบบการควบคุมภายในที่เหมาะสมเพียงพอและสามารถสร้างความเชื่อมั่นอย่างมีเหตุผลต่อความเชื่อถือได้ของงบการเงินโดยรวม

..................................................................

( ดร.พิบูลย์ ลิมประภัทร )

  ประธานคณะกรรมการตรวจสอบ

รายงานจากคณะกรรมการสรรหา

เรียน ท่านผู้ถือหุ้น

คณะกรรมการสรรหา บริษัท เอ็น.ซี. เฮ้าส์ซิ่ง จำกัด (มหาชน)
ได้รับการแต่งตั้งจากคณะกรรมการบริษัท ตั้งแต่วันที่ 31 ตุลาคม พ.ศ. 2550
และมีวาระดำรงตำแหน่ง 2 ปี คณะกรรมการสรรหาประกอบด้วยกรรมการที่ไม่เป็นผู้บริหาร
และเป็นกรรมการอิสระ 2 ท่าน และกรรมการที่เป็นผู้บริหาร 1 ท่าน
โดยประธานคณะกรรมการสรรหาเป็นกรรมการอิสระ ประกอบด้วย

1. ดร.พิบูลย์ ลิมประภัทร ประธานกรรมการสรรหา

2. นายกอบศักดิ์ พงศ์พนรัตน์ กรรมการสรรหา

3. นายวิเชียร ศิลาพัชรนันท์ กรรมการสรรหา

ในปี 2550
คณะกรรมการสรรหาได้ปฏิบัติงานตามหน้าที่และความรับผิดชอบตามที่ได้รับมอบหมายจากคณะกรรมการบริษัท
และตามที่ได้กำหนดไว้ในกฎบัตรของคณะกรรมการสรรหา โดยได้มีการประชุม 1 ครั้ง
และกรรมการสรรหาทั้ง 3 ท่าน เข้าร่วมประชุมครบทุกท่าน
และมีการรายงานผลต่อคณะกรรมการบริษัท สาระสำคัญของการประชุมสรุปได้ดังนี้

1.  พิจารณากรรมการที่มีคุณสมบัติเหมาะสม
    เสนอต่อคณะกรรมการบริษัทเพื่อพิจารณาแต่งตั้งให้ดำรงตำแหน่งประธานคณะกรรมการบริษัท
    แทนนายนำชัย ตันฑเทอดธรรม ซึ่งถึงแก่กรรม เมื่อวันที่ 2 ตุลาคม 2550

2.  พิจารณากรรมการบริหารที่มีคุณสมบัติเหมาะสม เสนอต่อคณะกรรมการบริษัท
    เพื่อพิจารณาแต่งตั้งให้ดำรงตำแหน่งประธานคณะกรรมการบริหาร แทนนายนำชัย
    ตันฑเทอดธรรม ซึ่งถึงแก่กรรม เมื่อวันที่ 2 ตุลาคม 2550 (นายวิเชียร ศิลาพัชรนันท์
    งดออกเสียงในเรื่องนี้ เนื่องจากเป็นกรรมการผู้มีส่วนได้เสีย)

3.  พิจารณาโครงสร้าง องค์ประกอบ
    รวมทั้งคุณสมบัติของคณะกรรมการพิจารณาค่าตอบแทนที่เหมาะสม เสนอต่อคณะกรรมการบริษัท

4.  พิจารณากรรมการที่มีคุณสมบัติเหมาะสม เสนอต่อคณะกรรมการบริษัท
    เพื่อพิจารณาแต่งตั้งให้ดำรงตำแหน่งกรรมการพิจารณาค่าตอบแทน (ดร.พิบูลย์ ลิมประภัทร
    งดออกเสียงในเรื่องนี้ เนื่องจากเป็นกรรมการผู้มีส่วนได้เสีย)

ในปี 2550 คณะกรรมการสรรหาได้ปฏิบัติงานที่ได้รับมอบหมายด้วยความระมัดระวัง รอบคอบ
เต็มความสามารถ เป็นอิสระ และโปร่งใส เพื่อประโยชน์สูงสุดของบริษัท ผู้ถือหุ้น
และผู้มีส่วนได้เสียทุกฝ่าย อย่างเหมาะสมแล้ว

..................................................................

( ดร.พิบูลย์ ลิมประภัทร )

  ประธานคณะกรรมการสรรหา

รายงานจากคณะกรรมการพิจารณาค่าตอบแทน

เรียน ท่านผู้ถือหุ้น

คณะกรรมการพิจารณาค่าตอบแทน บริษัท เอ็น.ซี. เฮ้าส์ซิ่ง จำกัด (มหาชน)
ได้รับการแต่งตั้งจากคณะกรรมการบริษัท ตั้งแต่วันที่ 12 พฤศจิกายน พ.ศ. 2550
และมีวาระดำรงตำแหน่ง 2 ปี
คณะกรรมการพิจารณาค่าตอบแทนประกอบด้วยกรรมการที่ไม่เป็นผู้บริหาร และเป็นกรรมการอิสระ 2
ท่าน และกรรมการที่เป็นผู้บริหาร 1 ท่าน
โดยประธานคณะกรรมการพิจารณาค่าตอบแทนเป็นกรรมการอิสระ ประกอบด้วย

1. ดร.พิบูลย์ ลิมประภัทร ประธานกรรมการพิจารณาค่าตอบแทน

2. นายวิจิตร วิชัยสาร กรรมการพิจารณาค่าตอบแทน

3. นายสมเชาว์ ตันฑเทอดธรรม กรรมการพิจารณาค่าตอบแทน

ในปี 2550
คณะกรรมการพิจารณาค่าตอบแทนได้ปฏิบัติงานตามหน้าที่และความรับผิดชอบตามที่ได้รับมอบหมายจากคณะกรรมการบริษัท
และตามที่ได้กำหนดไว้ในกฎบัตรของคณะกรรมการพิจารณาค่าตอบแทน โดยได้มีการประชุม 1 ครั้ง
และกรรมการพิจารณาค่าตอบแทนทั้ง 3 ท่าน เข้าร่วมประชุมครบทุกท่าน
และมีการรายงานผลต่อคณะกรรมการบริษัท สาระสำคัญของการประชุมสรุปได้ดังนี้

1.  พิจารณาโครงสร้าง และอัตราค่าตอบแทน ของประธานคณะกรรมการบริษัท
    เสนอต่อคณะกรรมการบริษัทเพื่อพิจารณา

2.  พิจารณาโครงสร้าง และอัตราค่าตอบแทน ของประธานคณะกรรมการบริหาร
    เสนอต่อคณะกรรมการบริษัทเพื่อพิจารณา (นายสมเชาว์ ตันฑเทอดธรรม
    งดออกเสียงในเรื่องนี้ เนื่องจากเป็นกรรมการผู้มีส่วนได้เสีย)

ในปี 2550 คณะกรรมการพิจารณาค่าตอบแทนได้ปฏิบัติงานที่ได้รับมอบหมายด้วยความระมัดระวัง
รอบคอบ เต็มความสามารถ เป็นอิสระ และโปร่งใส เพื่อประโยชน์สูงสุดของบริษัท ผู้ถือหุ้น
และผู้มีส่วนได้เสียทุกฝ่าย อย่างเหมาะสมแล้ว

..................................................................

( ดร.พิบูลย์ ลิมประภัทร )

  ประธานคณะกรรมการพิจารณาค่าตอบแทน